五言蓬萊山送徐仲微赴蓬萊令
作者：沈遘
朝代：宋

paragraphs: 渤海三神山，蓬萊隠嵯峨。
仙人桂葉舟，浮矣明月波。
驚塵不可到，飛鳥不能過。
世人但傳聞，欲往爲奈何。
胡然古荒王，甘心事欺詑。
於今禱祠跡，往往存山阿。
當時燕齊間，方士肩相摩。
遺俗頗淪胥，官不嚴禁訶。
子去爲邑尹，施舍各有科。
茲實繫教化，無宜反媕婀。
平生學詩書，仁術嘗切磋。
毋曰百里小，民人豈不多。
誰當之武城，敢復聞弦歌。